《汎舟东郭观打鱼晚直雨》
清代·李锴

蒙气变萧晨，秋坰森万象。舍策理扁舟，容与淳𣶈瀁。

肃杀顺理侯，佃鱼快心赏。鳣鲔连兹乌，次第丽予网。

初焉乱蘋藻，歘吸凌菰蒋。犗饵何足投，蛟龙群震荡。

竭泽义所妨，忘筌理宁爽。凝阴盛亭午，寒雨洒莽苍。

生烟覆縠波，中流戛兰桨。涵虚纳澄照，抱寂应空响。

卓彼赤水游，眷焉怀象罔。

作者简介：（1686—1755）清汉军正黄旗人，字铁君，号眉生，又号豸青山人、幽求子、焦明子。李辉祖子。尝充笔帖式，旋弃去。乾隆元年举鸿博，未中选。以岳丈大学士索额图声势煊赫，避去，隐于盘山豸峰下。诗亦脱俗，而刻意求高，不免有斧凿处。有《睫巢集》、《尚史》等。